 NA RICHARD MUNGUTI MKURUGENZI wa Mashtaka ya Umma (DPP) Renson Mulele Ingonga amepewa muda kutathmini upya ushahidi katika kesi inayomkabili Naibu Gavana wa Kaunti ya Kakamega Bw Ayub Savula na washukiwa wengine kwa wizi wa Sh122 milioni. Hakimu Mkuu wa Mahakama ya Milimani Lucas Onyina alikubali ombi la DPP kupewa fursa ya kutathmini upya kesi hiyo baada ya kuelezwa kuwa masuala mapya yameibuka katika kesi hiyo. Kabla ya kesi hiyo kuanza kusikilizwa Jumatano asubuhi, Bw Onyina aliombwa na DPP aiahirishe kwa vile DPP “anataka kutathmini upya mashtaka na ushahidi uliopo na kutoa mwelekeo.” Mawakili Martin Oloo, Cohen Amanda, Alutalala Mukhwana na Stanley Kangahi hawakupinga ombi hilo la DPP wakisema kwamba “ni miaka minane tangu washtakiwa wafikishwe kortini na haijulikani itaisha lini.” “Tuko gizani na hatujui tutaona mwangaza lini,” Bw Oloo alimweleza hakimu. Alisema baadhi ya washtakiwa ni watumishi wa umma waliosimamishwa kazi. Wakili huyo alisema kesi hiyo iliyoshtakiwa 2018 ingali inasonga kwa mwendo wa kinyonga. Mawakili hao walieleza hakimu kwamba mashahidi wengi kati ya 25 waliotoa ushahidi walisema “pesa ambazo inadaiwa ziliibwa zililipwa kwa sheria na mwongozo uliowekwa.” Bw Onyina alielezwa kwamba baadhi ya washtakiwa wameiandikia afisi ya DPP wakiomba kesi hiyo itathminiwe upya kwa vile hakuna ushahidi unaowalenga. “Miaka minane sasa imepita sasa na bado kesi inaendelea ilhali baadhi ya washtakiwa ambao ni watumishi wa umma walisimamishwa kazi na wameendelea kusota,” Bw Oloo alidokeza. Pia hakimu alielezwa mmoja wa washtakiwa Henry Mugasia amefariki baada ya kuugua kwa muda mrefu. “Mmoja wa washtakiwa Henry Mugasia aliaga wikiendi. Tukipata habari kamili tutaiarifu mahakama,” Bw Onyina alisema Akitoa uamuzi Bw Onyina alisema, DPP anahitaji muda kutathmini kesi hiyo upya kwa lengo la kutoa mwelekeo. Aliagiza kesi hiyo itajwe Novemba 30,2023. Katika kesi hiyo Bw Savula ameshtakiwa pamoja na wake zake wawili  Gatwiri Ringera na Hellen Kemboi, aliyekuwa Katibu Mkuu Sammy Itemere na waliokuwa maafisa wakuu katika asasi ya utangazaji ya serikali GAA. Washtakiwa wako nje kwa dhamana. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  